ai4bharat/Pralekha huggingface dataset:
युवा व्यवहार आणि क्रीडा मंत्रालय
टोक्यो पॅरालिम्पिक क्रीडा स्पर्धेतील रौप्यपदक विजेते निषाद कुमार यांना क्रीडा मंत्री अनुराग ठाकूर यांनी केले सन्मानित ; पंतप्रधानांच्या अथक पाठिंब्याने खेळाडूंना प्रेरणा मिळाली आहे - अनुराग ठाकूर
नवी दिल्ली, 31 ऑगस्ट 2021
टोक्यो पॅरालिम्पिक क्रीडा स्पर्धेतील रौप्य पदक विजेते श्री निषाद कुमार आज दिल्लीत दाखल झाल्यानंतर ,केंद्रीय युवा व्यवहार आणि क्रीडा मंत्री श्री अनुराग ठाकूर यांनी त्यांना सन्मानित केले. राज्यमंत्री श्री निसीथ प्रामाणिक यांनीही या कार्यक्रमाला उपस्थिती लावली.हिमाचल प्रदेशातील निशाद यांनी टोक्यो पॅरालिम्पिकमध्ये पुरुषांच्या उंच उडी टी 47 प्रकारात 2.06 मीटर उंच उडी मारून रौप्य पदक पटकावले.
कार्यक्रमात बोलताना श्री. ठाकूर म्हणाले, "आपल्या पॅरालिम्पियन्सच्या चमकदार कामगिरीमुळे भारत अत्यानंदी आहे. भारताने पॅरालिम्पिकमध्ये आतापर्यंतची सर्वाधिक पदके जिंकली आहेत ! आपण या वर्षी पॅरालिम्पिकसाठी सर्वात मोठा चमू पाठवला. आंतरराष्ट्रीय स्तरावर उत्कृष्ट कामगिरी करण्याच्या दृष्टीने, भारताच्या पॅरालिम्पियन्सना सुविधा आणि निधी पुरविण्यासह सरकारचे पाठबळ कायम राहील. निषाद हे हिमाचल प्रदेशाचे असल्यामुळे माझ्याकडे निषाद यांच्या यशाने आनंदित होण्याचे एक अतिरिक्त कारण आहे.''
रौप्य पदक विजेते श्री निषाद कुमार म्हणाले की ,मी पॅरालिम्पिकमध्ये रौप्यपदक जिंकले यावर विश्वास बसत नव्हता.मी आधी चार अधिकाऱ्यांना विचारणा केली, त्यांनतर मी या गोष्टीवर खरोखर विश्वास ठेवू शकलो.
निषाद यांनी या वर्षाच्या सुरुवातीला 2.06 मीटर उडीसह स्थापित केलेल्या आशियाई विक्रमाशी त्यांनी पॅरालिम्पिक क्रीडा स्पर्धेत बरोबरी केली. प्रशिक्षक सत्यनारायण यांच्या मार्गदर्शनाखाली भारतीय क्रीडा प्राधिकरणाच्या बंगळुरू येथील राष्ट्रीय शिबिरात प्रशिक्षण घेत आहेत.पॅरालिम्पिक क्रीडा स्पर्धेच्या पूर्वी परदेशात खेळण्याच्या संधीसाठी दौरा आणि चारहून अधिक आंतरराष्ट्रीय स्पर्धामध्ये भाग घेण्यासाठी,लक्ष्य ऑलिम्पिक पोडियम योजना  अंतर्गत 10.50 लाख रुपये आणि प्रशिक्षण आणि स्पर्धा वार्षिक कॅलेंडर  अंतर्गत 10.21 लाख रुपयांचे यथायोग्य पाठबळ भारत सरकारने निषाद यांना दिले आहे.
महामारीच्या आधी दुबईतील फज्जा पॅरा ॲथलेटिक्स ग्रँड प्रिक्समध्ये उंच उडी टी 47 प्रकारात निषाद यांनी सुवर्णपदक जिंकले होते. 2021 मध्ये देखील त्यांनी सुवर्ण जिंकून त्याच स्पर्धेत पराक्रमाची पुनरावृत्ती केली.
एका सामान्य शेतकरी कुटुंबातून आलेले निषाद फक्त आठ वर्षांचे असताना त्यांच्या कुटुंबाच्या शेतात गवत कापण्याच्या यंत्रामुळे त्यांच्या उजव्या हाताला दुखापत झाली. मात्र,या घटनेमुळे त्यांनी त्यांच्यातील धैर्याला डगमगू दिले नाही. दोन वर्षांनंतर, त्यांनी आपल्या शाळेच्या मैदानावर उंच उडीचा सराव करायला सुरवात केली. निषाद यांनी 2017 मध्ये शारीरिकदृष्ट्या सक्षम असलेल्या खेळाडूंसह शालेय राष्ट्रीय स्पर्धेत भाग घेतला, जिथे त्यांनी 1.75 मीटर उडीसह 10 वे स्थान मिळवले.
M.Chopade/S.Chavan/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 202
पंचायती राज मंत्रालय
कपिल मोरेश्वर पाटील यांनी केंद्रीय पंचायती राज राज्य मंत्रीपदाचा स्वीकारला पदभार
नवी दिल्ली, 12 जुलै 2021
कपिल मोरेश्वर पाटील यांनी केंद्रीय पंचायती राज राज्य मंत्रीपदाचा पदभार स्वीकारला.
गावांमध्ये परिवर्तन, पंचायतीचे सबलीकरण आणि देशात पंचायती राज व्यवस्था बळकट करण्याचा पंतप्रधान नरेंद्र मोदी यांचा दृष्टीकोन पुढे नेण्याचा संकल्प त्यांनी व्यक्त केला.
M.Chopade/N.Chitale/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 155
रसायन आणि खते मंत्रालय
मार्च 2024 च्या अखेरपर्यंत जनऔषधि केंद्रांची संख्या 10500 पर्यंत वाढवण्याचे सरकारचे उद्दिष्ट
यामध्ये देशातील सर्व जिल्ह्यांचा समावेश असेल
सर्व दुकानांमध्ये औषधांचे वास्तविक-वेळेत वितरण सुनिश्चित करण्यासाठी प्रभावी आयटी-सक्षम लॉजिस्टिक्स आणि पुरवठा साखळी व्यवस्था
केंद्रीय रसायने आणि खते मंत्री डी. व्ही. सदानंद गौडा म्हणाले की, सर्वसामान्य नागरिकांना, विशेषतः गरीबांना परवडणाऱ्या दराने दर्जेदार औषधे उपलब्ध करुन देण्याच्या दृष्टीने मार्च 2024 च्या अखेर पर्यंत प्रधानमंत्री भारतीय जनौषधी केंद्रांची  संख्या 10,500 पर्यंत वाढवण्याचे उद्दिष्ट सरकारने ठेवले आहे. प्रधानमंत्री भारतीय जनौषधी परियोजनेची अंमलबजावणी करणाऱ्या ब्युरो ऑफ फार्मा पी एस यु ऑफ इंडिया या औषध विभागांतर्गत सार्वजनिक उपक्रमाद्वारे ही केंद्रे उभारण्यात येत आहेत.
यासह देशातील सर्व जिल्ह्यांमध्ये जनौषधि केंन्द्रे असतील. यामुळे देशातील प्रत्येक कानाकोपऱ्यात लोकांपर्यंत परवडणारी औषधे सहज पोहोचवता येतील. 15 सप्टेंबर 2020 पर्यंत देशातली केंद्रांची संख्या वाढून 6603 झाली आहे.
मार्च ते जून, 2020,या महिन्यात,कोविड महामारी लॉकडाउनमुळे आणि त्यानंतर केंद्रीय व प्रादेशिक गोदामांमधून किरकोळ दुकानांमध्ये औषधांच्या पुरवठ्यात अडथळा आणि एपीआय आणि इतर कच्च्या मालाची कमतरता यामुळे पीएमबीजेकेला अनेक आव्हानांचा सामना करावा लागला.. या सर्व बाबी लक्षात घेऊन आणि विस्तार योजनेच्या अनुषंगाने सर्व दुकानांमध्ये औषधांचे वास्तविक-वेळेत वितरण सुनिश्चित करण्यासाठी प्रभावी माहिती तंत्रज्ञान-सक्षम वाहतूक आणि पुरवठा-साखळी प्रणालीची स्थापना करण्याबाबत विचार सुरु आहे.
सध्या गुरुग्राम, चेन्नई, बंगळुरू आणि गुवाहाटी येथे जनौषधि केंद्रांची चार गोदामे कार्यरत आहेत. तसेच पश्चिम आणि मध्य भारतात आणखी दोन गोदामे उघडण्याचे नियोजन आहे. याव्यतिरिक्त, पुरवठा साखळी व्यवस्था मजबूत करण्यासाठी राज्ये/केंद्रशासित प्रदेशांमध्ये वितरकांची नियुक्तीही विचाराधीन आहे.
2020-21 ते 2024- 25 या कालावधीत 490 कोटी रुपये तरतुदीसह , पीएमबीजेपी योजनेने दर्जेदार औषधांच्या किंमती लक्षणीयरीत्या कमी केल्या आहेत आणि बहुतांश लोकांना विशेषत: गरीब लोकांना उपलब्ध करुन देत आहे.
M.Chopade/S.Kane/P.Kor
पंतप्रधान कार्यालय
नाम सदस्य गटाच्या ऑनलाइन शिखर परिषदेत पंतप्रधानांचा सहभाग
(नवी दिल्ली, 4 मे 2020
नाम अर्थात अलिप्त राष्ट्र चळवळ सदस्य गटाच्या 4 मे 2020 ला झालेल्या ऑनलाईन शिखर परिषदेत पंतप्रधान नरेंद्र मोदी सहभागी झालेत. सध्या सुरु असलेल्या कोविड-19 महामारीच्या पार्श्वभूमीवर चर्चा करण्यासाठी ही परिषद आयोजित करण्यात आली होती.
‘कोविड-19 विरोधात एकजूट’ ही या ऑनलाईन नाम शिखर परिषदेची संकल्पना होती. नामचे सध्याचे अध्यक्ष आणि अझरबैजानचे राष्ट्राध्यक्ष इलहाम अलीयेव यांनी या परिषदेचे आयोजन केले होते. कोविड -19 विरोधातल्या लढ्यात आंतरराष्ट्रीय ऐक्याला प्रोत्साहन देणे आणि या महामारीचा मुकाबला करण्यासाठीच्या राष्ट्रांच्या आणि आंतरराष्ट्रीय संस्थांच्या प्रयत्नांना गती देणे हा या परिषदेचा उद्देश होता.
या परिषदेतल्या पंतप्रधानांच्या सहभागाने, नामचा एक आघाडीचा संस्थापक सदस्य म्हणून नामची तत्वे आणि मुल्यांप्र्ती भारताची दीर्घकालीन कटिबद्धता अधोरेखित झाली. संकटाच्या या काळात जगाने परस्पर समन्वय, समावेशी आणि न्याय्य प्रतिसाद देण्याच्या महत्वावर पंतप्रधानांनी भर दिला.या काळात भारताने देशांतर्गत आणि आंतरराष्ट्रीय पातळीवर उचललेल्या पावलांची माहिती देतांनाच नामचे ऐक्य दृढ करण्या साठी शक्य ती सर्व मदत करण्यासाठी भारत तत्पर असल्याचे त्यांनी सांगितले. दहशतवाद आणि बनावट, खोट्या वृत्तासारख्या इतर विषाणू विरोधातही जगाने सातत्याने प्रयत्न करण्याच्या महत्वावर पंतप्रधानांनी भर दिला.
पंतप्रधान नरेंद्र मोदी यांच्या समवेत आशिया, आफ्रिका, लॅटीन अमेरिका, करेबियन आणि युरोपातले नाम सदस्य राष्ट्रांचे प्रमुख आणि इतर नेते या परिषदेत सहभागी झाले.संयुक्त राष्ट्र महासभेचे प्राध्यापक तिज्जनी मुहमद बानदे,संयुक्त राष्ट्राचे महासचिव अन्तीनियो ग्युट्रेस, आफ्रिकन महासंघाचे अध्यक्ष मुसा फकी महामत, युरोपियन महासंघाचे उच्च प्रतिनिधी जोसेफ बॉरेल आणि जागतिक आरोग्य संघटनेचे महा संचालक डॉ टेड्रोंस घेब्रेयसुस यांनीही या परिषदेला संबोधित केले.
नाम नेत्यांनी, कोविड-19 च्या परिणामाचे मुल्यांकन करून त्यावरच्या उपायांसाठीच्या आवश्यकता आणि गरजा निश्चित केल्या आणि यावर पाठपुरावा करणाऱ्या कृतीशील उपाय योजनांचे आवाहन केले. कोविड-19 विरोधातल्या लढ्यात आंतरराष्ट्रीय ऐक्याचे महत्व अधोरेखित करणारा जाहीरनाम्याचा या नेत्यांनी यावेळी स्वीकार केला. कृती दलाची स्थापना करत असल्याची घोषणाही या नेत्यांनी यावेळी केली.कोविड-19 विरोधातल्या लढ्यात मुलभूत वैद्यकीय,सामाजिक आणि मानवी गरजा प्रतिबिंबित होणारी आकडेवारी आणि माहिती देणारा सामायिक डेटाबेस निर्माण करून त्या द्वारे सदस्य राष्ट्रांच्या आवश्यकता आणि गरजा, हे कृती दल निश्चित करेल.
Spoke at the NAM Summit, held via video conferencing. https://t.co/yRaIbCtpkq
— Narendra Modi  May 4, 2020
B.Gokhale/ N.Chitale/P.Kor
आयुष मंत्रालय
आयुष मंत्र्यांच्या हस्ते रिपॉझिटरी पोर्टल आणि आयुष संजीवनी अप्लिकेशन उद्या होणार सादर
नवी दिल्ली, 26 मे 2021
केंद्रिय राज्यमंत्री  किरेन रिजीजू आयुष क्लिनिकल केस रिपॉझिटरी  पोर्टल तसेच आयुष संजीवनी अप्लिकेशनची तिसरी आवृत्ती आभासी कार्यक्रमाच्या माध्यमातून उद्या सादर करतील तेव्हा, आयुष क्षेत्रात आणखी एक महत्त्वाचा टप्पा पार होणार आहे.
आयुष क्लिनिकल रिपॉझिटरी  पोर्टल  हे आयुष सेवा देणाऱ्या डॉक्टरांसाठी आणि सर्वसामान्य नागरिकांसाठी एक व्यासपीठ म्हणून कार्यरत राहणार आहे. आयुष सेवा देणाऱ्या डॉक्टरांकडून मोठ्या प्रमाणावर प्राप्त केल्या जाणाऱ्या वैद्यकीय परिणामांबद्दल एकूण माहिती उपलब्ध करून देणे हे या पोर्टलचा उद्दिष्ट आहे. हे केवळ माहितीचा प्रसार करण्यापुरतेच नव्हे तर त्याही पुढे जाऊन विश्लेषण आणि संशोधनासाठी त्याचा वापर केला जाणे अपेक्षित आहे. विविध आजारांच्या परिस्थितीवरील उपचारपद्धतींबाबत आयुष कार्यपद्धीच्या क्षमतांची, सामर्थ्याची नोंद करणे, त्याचे दस्तऐवज होणे अपेक्षित आहे.
केवळ सेवा देणाऱ्या वैद्यकीय गटापुरतेच हे पोर्टल फायदेशीर नाही, तर आयुषच्या सर्व पद्धतींचा ठोस वैज्ञानिक पाया विस्तारण्यास देखील मदत करेल. एसीसीआर पोर्टलची एक वैशिष्ट्यपूर्ण बाब म्हणजे यात आयुष पद्धतीच्या माध्यमातून बरे झालेल्या कोविड-19च्या रुग्णांबाबत त्यांचा तपशील प्रसिद्ध करण्याबाबत समर्पित विभाग असेल.
आयुष संजीवनी अप्लिकेशन  ही आता गूगल प्ले स्टोअरवर आणि आयओएस वर प्रसिद्ध झाली आहे. लक्षणे नसलेल्या आणि सूक्ष्म लक्षणे असलेल्या कोविड 19 च्या रुग्णांच्या व्यवस्थापनात वापरले जाणारे आयुष 64 आणि कबासुरा कुडिनीर औषधांबरोबर निवडक आयुष उचारप्रणालीचा अभ्यास / दस्त यांची लक्षणीय सुविधा ही आवृत्ती देणार आहे.
हे लक्षात घेण्यासारखे आहे की एक राष्ट्रीय वितरण मोहीम सुरू आहे, ज्याद्वारे आयुष मंत्रालय हे प्रभावी आयुष फॉर्म्युलेशन घरी विलगीकरणात असलेल्या कोविड रुग्णांसाठी मोफत प्रदान करीत आहे.
पोर्टल सादरीकरणाच्या कार्यक्रमाचे थेट प्रसारण दुपारी 3.30 वाजल्यापासून आयुष मंत्रालयाच्या फेसबुक आणि यू ट्यूब या समाज माध्यमांवर पाहता येईल.M.Chopade/S.Shaikh/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 156
माहिती आणि प्रसारण मंत्रालय
ज्येष्ठ अभिनेत्री वहीदा रेहमान यांना 53 व्या दादासाहेब फाळके जीवनगौरव पुरस्काराने सन्मानित करण्यात येणार
नवी दिल्ली, 26 सप्टेंबर 2023
दिग्गज अभिनेत्री वहीदा रेहमान यांना 2021 या वर्षांसाठीच्या दादासाहेब फाळके जीवनगौरव पुरस्काराने सन्मानित करण्यात येणार आहे, अशी घोषणा केंद्रीय मंत्री अनुराग ठाकूर यांनी आज केली. भारतीय चित्रपटसृष्टीतील वहीदा रेहमान यांच्या अतुलनीय योगदानाबद्दल हा पुरस्कार जाहीर करताना अत्यंत आनंद आणि सन्मान वाटला असे या निर्णयाची माहिती देताना मंत्री अनुराग ठाकूर यांनी सांगितले.
प्यासा, कागज के फूल, चौदवी का चांद, साहेब बीवी और गुलाम,गाईड , खामोशी या मुख्य चित्रपटांसह आणि इतर अनेक हिंदी चित्रपटांमधील वहीदा रेहमान यांच्या भूमिकांसाठी समीक्षकांनी त्यांची प्रशंसा केली आहे, असे ठाकूर यांनी अधोरेखित केले .वहीदा रेहमान यांच्या 5 दशकांहून अधिक काळाच्या चित्रपटसृष्टीतील कारकिर्दीत, त्यांनी भूमिका अत्यंत चोखंदळपणे साकारल्या आहेत, रेश्मा आणि शेरा या चित्रपटातील घरंदाज स्त्रीच्या भूमिकेसाठी त्यांना राष्ट्रीय चित्रपट पुरस्कारानेही सन्मानित करण्यात आले आहे , असे ठाकूर यांनी त्यांच्या अभिनय सामर्थ्याबद्दल बोलताना सांगितले. पद्मश्री आणि पद्मभूषण पुरस्काराने गौरवण्यात आलेल्या , वहीदा जी यांनी समर्पण, वचनबद्धता आणि कठोर परिश्रमाने व्यावसायिक उत्कृष्टतेची सर्वोच्च पातळी गाठणाऱ्या एका भारतीय नारीच्या सामर्थ्याचे उदाहरण सादर केले आहे.
नारी शक्ती वंदन अधिनियम मंजुरीच्या पार्श्वभूमीवर या दिग्गज अभिनेत्रीला हा पुरस्कार मिळाला आहे याकडे लक्ष वेधून,'' ऐतिहासिक नारी शक्ती वंदन अधिनियम संसदेने मंजूर केला असताना, चित्रपटांनंतर आपले आयुष्य लोककल्याणासाठी आणि समाजाच्या हितासाठी समर्पित केलेल्या वहीदा रेहमान यांना या जीवनगौरव पुरस्काराने सन्मानित करणे ही भारतीय चित्रपटसृष्टीतील आघाडीच्या महिलांपैकी एक असलेल्या वहीदा रेहमान यांना मानवंदना आहे, असे अनुराग ठाकूर यांनी नमूद केले.
हा पुरस्कार 69व्या राष्ट्रीय चित्रपट पुरस्कार सोहळ्यात प्रदान केला जाणार आहे.
दादासाहेब फाळके पुरस्कार निवड समितीत खालील सदस्यांचा समावेश होता .
- आशा पारेख
- चिरंजीवी
- परेश रावल
- प्रसनजीत चॅटर्जी
- शेखर कपूर
इतक्या वर्षांच्या कारकीर्दीत ज्येष्ठ अभिनेत्री वहीदा रेहमान यांनी जे काही प्राप्त केले ते त्यांच्या काळातील फार कमी अभिनेत्री करू शकल्या.अभिनय सामर्थ्याच्या जोरावर वहीदा रेहमान यांनी अनेक पुरस्कार पटकावले. गाईड  आणि नील कमल  मधील भूमिकांसाठी त्यांना फिल्मफेअरचा सर्वोत्कृष्ट अभिनेत्रीचा पुरस्कार मिळाला. त्यांना सर्वोत्कृष्ट अभिनेत्रीच्या राष्ट्रीय पुरस्कारानेही  सन्मानित करण्यात आले. आणि 1972 मध्ये भारत सरकारने त्यांचा पद्मश्री देऊन तर 2011 मध्ये पद्मभूषण पुरस्कार देऊन सन्मान केला. वहिदा रेहमान यांनी पाच दशकांहून अधिक काळाच्या चित्रपट कारकिर्दीत 90 हून अधिक चित्रपटांमध्ये काम केले आहे आणि समीक्षकांची प्रशंसाही त्यांना मिळाली आहे.
S.Kane/S.Chavan/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 137
संरक्षण मंत्रालय
डीआरडीओच्या तंत्रज्ञान विकास निधी अंतर्गत निधी वाटपात प्रतिप्रकल्प 10 कोटी वरून 50 कोटी रूपयांची वाढ
नवी दिल्ली, 8 जून 2022
संरक्षणमंत्री राजनाथ सिंह यांनी संरक्षण मंत्रालयाच्या तंत्रज्ञान विकास निधी योजनेंतर्गत प्रति प्रकल्प निधी 10 कोटी रूपयांवरून 50 कोटी रूपये करण्यास मंजुरी दिली आहे. टीडीएफ योजना संरक्षण संशोधन आणि विकास संघटनेने  कार्यान्वित केलेली असून एंमएसएमईज आणि स्टार्ट अप्सने तयार केलेल्या संपूर्णपणे देशी बनावटीचे घटक, उत्पादने, प्रणाली आणि तंत्रज्ञान यांना पाठबळ देते.
संरक्षण खात्यातील संशोधन आणि विकासासाठीची 25 टक्के अर्थसंकल्पीय तरतूद केंद्रीय अर्थसंकल्पात खासगी उद्योगांसाठी तसेच स्टार्ट अप्स आणि शैक्षणिक संस्थांसाठी राखून ठेवली आहे, हे लक्षात घेतले पाहिजे. अर्थसंकल्पातील घोषणेच्या अनुषंगानेच निधीवाटपात वाढ केली असून संरक्षणात आत्मनिर्भर या दृष्टीकोनाला ती आणखी चालना देईल.
भारताला स्वयंपूर्ण करण्याच्या मार्गावर ठेवण्यासाठी टीडीएफ योजना संरक्षण उत्पादन क्षेत्रात उद्योगांना संरक्षण तंत्रज्ञानात नाविन्यपूर्ण संशोधन आणि विकासासाठी जोरदार चालना देण्याच्या उद्देशाने तयार केली आहे. ही योजना प्रकल्पखर्चाचा एकूण 90 टक्के भार उचलते आणि उद्योगांना दुसरे उद्योग किंवा शैक्षणिक संस्थांसोबत काम करण्याची संधी देते. वाढीव निधीमुळे, उद्योग आणि स्टार्ट अप्स सध्याच्या अस्तित्वात असलेल्या आणि भविष्यातील शस्त्र प्रणाली आणि व्यासपीठांसाठी अधिक गुंतागुंतीचे तंत्रज्ञान आणि विकसित करण्यास सक्षम होतील. आजपर्यंत, टीडीएफ योजनेंतर्गत 56 प्रकल्पांना मंजुरी देण्यात आली आहे.S.Patil/U.Kulkarni/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 118
संरक्षण मंत्रालय
विजय दिन- 16 डिसेंबर 2022 रोजी लष्कराकडून विजय दौड 22 चे आयोजन
पुणे आणि इतर 15 मुख्य शहरांमध्ये एकाच वेळी दौड सुरू होणार
पाकिस्तानवर 1971 च्या युद्धात मिळवलेला ऐतिहासिक विजय साजरा करण्यासाठी लष्कराच्या दक्षिण कमांड मुख्यालयाने 16 डिसेंबर 2022 या विजय दिन म्हणून ओळखल्या जाणाऱ्या दिवशी सदर्न स्टार विजय दौड -22 ही धावस्पर्धी आयोजित केली आहे. दक्षिण कमांडच्या अखत्यारीत येणाऱ्या पुणे तसंच इतर पंधरा प्रमुख शहरांमध्ये या धावस्पर्धेला हिरवा झेंडा दाखवला जाईल. ‘सैनिकांसाठी धावा - सैनिकांबरोबर धावा” या संकल्पनेवर आधारित असलेले हे भव्य आयोजन भारतीय लष्कर आणि जनता, खास करून युवावर्ग यांच्यामधील धागा दृढ करण्यासाठी आहे. शहीदांना आदरांजली वाहण्यासोबतच विजय दौड-22 मधील सहभागी आपल्या देशातील धैर्य, क्षमता आणि उत्साहाचे दर्शन घडवतील. देशसेवेसाठी सर्वोच्च त्याग केलेल्या शूर सैनिकांना आदरांजली देण्यासाठी या भव्य कार्यक्रमाचे आयोजन केले आहे. एकाच वेळी विविध ठिकाणी म्हणजेच पुणे, सिकंदराबाद, चेन्नई, बंगळुरू, जोधपुर, जैसलमेर आणि इतर मुख्य शहरांमध्ये एकाच वेळी होत असलेल्या या कार्यक्रमाला समाजातील सर्व स्तरातील जनतेला उपस्थित राहण्याचे आमंत्रण आहे. या समारंभात शहिदांना पुष्पचक्र अर्पण करण्याचा कार्यक्रम होईल आणि त्यानंतर सर्व निवडक ठिकाणी विजय दौड-22 ला हिरवा झेंडा दाखवून रवाना केलं जाईल.
पुणे येथे 16 डिसेंबर 2022 रोजी विजय दौड 22 ला आरंभ होईल. दक्षिण कमांडचे जनरल ऑफिसर कमांडिंग इन चीफ लेफ्टनंट जनरल ए.के. सिंग  हे सकाळी सात वाजता दक्षिण कमांड युद्ध स्मृती स्थळी पुष्पचक्र अर्पण करण्याचा कार्यक्रम करतील. त्यानंतर विजय दौड 2022 ला पुणे येथे हिरवा झेंडा दाखवून रवाना केले जाईल. शालेय आणि महाविद्यालयीन विद्यार्थ्यांपासून समाजातील प्रत्येक स्तरातील नागरिकांनी यात आपला सहभाग नोंदवावा असे आवाहन भारतीय लष्कराने केले आहे. राष्ट्रीय छात्र सेना कॅडेट आणि इतर सर्व लोकांनी विजय दौड 2022 मध्ये सहभागी होऊन विजय दिन 2022 च्या विजय सोहळ्याचा भाग व्हावे असे आवाहन लष्कराने केले आहे.
विजय दौड- २२ ही ३ श्रेणीमध्ये घेतली जाणार आहे, त्यापैकी पुरुष आणि महिलांसाठी वेगवेगळी 12.5 किलोमीटर दौड असेल तर शालेय विद्यार्थ्यांसाठी 5 किलोमीटरची दौंड आणि फक्त महिलांसाठी असलेली 4 किलोमीटरचे दौड अशा तीन श्रेणीमध्ये विजय दौड 22 चे आयोजन केले आहे. 12.5 किलोमीटरच्या श्रेणीसाठी एकूण 50 हजार रुपये तर शालेय विद्यार्थी तसेच महिलांसाठी असलेल्या श्रेणीसाठी प्रत्येकी 22 हजार रुपये अशी बक्षिसांची रक्कम असेल.
पुणे येथे होणाऱ्या दौड मध्ये भाग घेण्यासाठी विनामूल्य ऑनलाईन नोंदणी www.runbuddies.club या संकेतस्थळावर करता येईल. नोंदणी करण्याचा अंतिम दिनांक 10 डिसेंबर 2022 आहे. सदर्न स्टार विजय दौड-22 मध्ये सर्व नागरिकांचा मनापासून आणि उत्साहाने घेतलेला सहभाग हा त्यांचा देशभक्तीचा उत्साह आणि राष्ट्र उभारणीप्रती बांधिलकी यांचे दर्शन घडवून जाईल.
मंत्रिमंडळ
संयुक्त राष्ट्रांच्या,मध्यस्थता परिणास्वरूप आंतरराष्ट्रीय निवारण करारावर स्वाक्षऱ्या करण्याला केंद्रीय मंत्रिमंडळाची मंजुरी
नवी दिल्ली, 31 जुलै 2019
संयुक्त राष्ट्रांच्या,मध्यस्थता परिणाम स्वरूप,आंतरराष्ट्रीय निवारण करारावर स्वाक्षऱ्या करण्याला,पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या आज झालेल्या बैठकीत मंजुरी देण्यात आली. सिंगापूर इथे 7 ऑगस्टला किंवा संयुक्त राष्ट्रांच्या मुख्यालयात, यावर स्वाक्षऱ्या होणार आहेत.
लाभ:-
या करारावर स्वाक्षऱ्या केल्यामुळे, गुंतवणूकदारांचा विश्वास वाढण्यासाठी मदत होणार असून, पर्यायी विवाद निवारणाबाबत,भारत आंतरराष्ट्रीय पद्धतीशी कटिबद्ध असल्याचे ठाम संकेत परदेशी गुंतवणूकदारांना मिळणार आहेत.
पर्यायी विवाद निवारणाला प्रोत्साहन देण्यासाठी पाऊले:-
भारतात, आंतरराष्ट्रीय वाणिज्यक लवादाला प्रोत्साहन देण्यासाठी, केंद्र सरकार, वैधानिक संस्था म्हणून नवी दिल्ली आंतरराष्ट्रीय लवाद केंद्र उभारत आहे. वाणिज्यक न्यायालय कायदा 2015 मध्ये आणखी सुधारणा करण्यात येत असून लवादासंदर्भातल्या 1996 च्या कायद्यात सुधारणा करण्यासाठी, पाऊले उचलण्यात येत आहेत. भारतात, पर्यायी विवाद निवारणाद्वारे, देशातले तसेच आंतरराष्ट्रीय वाणिज्यक तंटे सोडवण्याला प्रोत्साहन देण्याच्या दृष्टीने या उपाययोजना करण्यात येत आहेत.
पूर्वपीठिका:-
संयुक्त राष्ट्रांच्या आम सभेत मध्यस्थीतून आंतरराष्ट्रीय करार पूर्तता यावरच्या संयुक्त राष्ट्र कराराचा 20 डिसेंबर 2018 रोजी स्वीकार करण्यात आला.सिंगापूर इथे 7 ऑगस्ट 2019 ला स्वाक्षऱ्या करण्यासाठी कार्यक्रम होणार असून या वेळी हा करार स्वाक्षरीसाठी खुला ठेवण्यात येणार आहे. त्यानंतर हा करार, मध्यस्थी संदर्भातला सिंगापूर करार म्हणून ओळखला जाईल.
B.Gokhale/N.Chitale/P.Malandkar
(Visitor Counter : 179
पंतप्रधान कार्यालय
युवा वर्गाला सक्षम करणाऱ्या रोजगार मेळाव्यांवर केंद्रीय मंत्री डॉ जितेंद्र सिंह यांनी लिहिलेला लेख पंतप्रधानांनी केला सामाईक
नवी दिल्ली, 13 जून 2023
युवा वर्गाला सक्षम बनवणाऱ्या रोजगार मेळाव्यांविषयी केंद्रीय कार्मिक, सार्वजनिक तक्रार आणि सेवा निवृत्ती वेतन राज्यमंत्री डॉ जितेंद्र सिंह यांनी लिहिलेला लेख पंतप्रधान नरेंद्र मोदी यांनी सामाईक केला आहे.
डॉ जितेंद्र सिंह यांनी केलेला ट्वीट संदेश पुन्हा ट्वीट करून पंतप्रधान कार्यालयाने ट्वीट केले आहे :
"रोजगार मेळे युवा वर्गाला कशा प्रकारे सक्षम बनवत आहेत आणि त्यांना राष्ट्रीय विकासात उत्प्रेरक म्हणून काम करण्यासाठी प्रोत्साहित करत आहेत याविषयी केंद्रीय मंत्री डॉ जितेंद्र सिंह यांनी सविस्तरपणे सांगितले आहे."
S.Patil/P.Jambhekar/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
श्रम आणि रोजगार मंत्रालय
ई-श्रम पोर्टलचा आरंभ झाल्यापासून 27 लाखांहून अधिक असंघटित कामगारांनी त्यावर केली नोंदणी
या पोर्टलवर असंघटित कामगारांची नोंदणी करण्यासाठी भारत सरकार सर्व राज्य सरकारे आणि इतर हितसंबंधितांना सक्रिय सहकार्य आणि मदत करत आहे: श्री. रामेश्वर तेली
नवी दिल्ली, 9 सप्टेंबर 2021
कामगार कल्याण आणि रोजगार मंत्रालय ई-श्रम पोर्टलवर असंघटित कामगारांच्या नोंदणीसाठी विविध शिबिरे आयोजित करत आहे.
विविध मंत्रालयांमधून कार्यरत असलेल्या असंघटित कामगारांची नोंदणी करण्यासाठी आज नवी दिल्लीतील श्रम शक्ती भवनात अशाप्रकारचे एक शिबिर आयोजित करण्यात आले होते. शिबिरात आज 80 हून अधिक कामगारांनी पोर्टलवर नोंदणी केलेली असण्याची शक्यता आहे.
या शिबिराचे उद्घाटन करताना श्रम,रोजगार आणि पेट्रोलियम,नैसर्गिक वायू राज्यमंत्री श्री. रामेश्वर तेली यांनी सर्वांना पोर्टलवर नोंदणी करण्यास तसेच पोर्टलवर नोंदणी करणाऱ्या कामगारांना मिळणाऱ्या लाभांची माहिती इतरांना सांगण्याचे आवाहन केले.
श्री. तेली म्हणाले की, सर्व असंघटित कामगारांचा राष्ट्रीय माहितीपट तयार केल्याने सरकारला असंघटित कामगारांसाठी कल्याणकारी योजनांचे उद्दिष्ट साध्य करण्यास आणि शेवटच्या टप्प्यावरील कामगारापर्यंत त्याचे वितरण करण्यावर लक्ष केंद्रित करण्यास मदत होईल.
पंतप्रधान श्री नरेंद्र मोदी यांच्या निर्देशानुसार गेल्या महिन्यात  सुरू करण्यात आलेले ई-श्रम हे पोर्टल हे लक्षणीय बदल घडवून आणणारे ठरेल असे सांगत श्री. तेली यांनी पुढे अधिक माहिती देताना सांगितले, की आतापर्यंत 27 लाखांहून अधिक असंघटित कामगारांनी नोंदणी यावर केली आहे आणि भारत सरकार या पोर्टलवर कामगारांची नोंदणी करण्यासाठी सर्व राज्य सरकार आणि इतर हितसंबंधितांना सक्रियपणे सहकार्य करत आहे.
लाभांसंदर्भात आधिक माहिती देताना राज्यमंत्र्यांनी सांगितले, की नोंदणी करणाऱ्यांसाठी 2 लाख रुपये अपघाती विमा संरक्षण देखील उपलब्ध आहे. जर एखादा कामगार ई श्रम पोर्टलवर नोंदणीकृत असेल आणि त्याला अपघात होऊन तो मृत्यूमुखी पडला किंवा त्याला कायमस्वरूपी अपंगत्व आले तर तो 2.0 लाख रुपये आणि अंशतः अपंगत्व आले तर 1.0 लाख रुपये भरपाई मिळण्यास पात्र असेल तसेच नोंदणी केल्यावर कामगारांना युनिव्हर्सल अकाउंट नंबर दिला जाईल, ज्यामुळे सामाजिक सुरक्षा योजना, रेशन कार्ड इत्यादींच्या सुविहितेसाठी विशेष करून स्थलांतरित कामगारांसाठी हे साध्य करणे सोपे ठरेल.
M.Chopade/S.Patgaonkar/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 194
रसायन आणि खते मंत्रालय
वैधानिक अधिसूचित कमाल किरकोळ किंमतीत  शेतकऱ्यांना युरिया पुरवले जात आहे: गौडा
देशात युरियाची कमतरता नाही : गौडा
नवी दिल्ली, 18 सप्टेंबर 2020
रसायने आणि खते मंत्री डी.व्ही. सदानंद गौडा यांनी आज राज्यसभेत सांगितले कि केंद्र सरकारने अत्यावश्यक वस्तू कायदा , 1955  आणि अधिसूचित खत  आदेश  1985 आणि खत  आदेश , 1973 अंतर्गत खत हे अत्यावश्यक वस्तू म्हणून अधिसूचित केले आहे. ते म्हणाले की, राज्य सरकारांना अधिसूचित एमआरपी दराने खतांची विक्री करण्याबरोबरच खतांचा काळाबाजार रोखण्यासाठी पुरेसे अधिकार देण्यात आले आहेत. राज्य सरकारांना एफसीओ, 1985 आणि अत्यावश्यक वस्तू कायदा 1955 च्या तरतुदींचे उल्लंघन करणार्या कोणत्याही व्यक्तीविरूद्ध शोध घेण्याचे , जप्ती करण्याचे आणि दंडात्मक कारवाई करण्याचे अधिकार देखील देण्यात आले आहेते पुढे म्हणाले की, वैधानिक अधिसूचित कमाल किरकोळ किंमत  दराने शेतकऱ्यांना युरिया देण्यात येत आहे. यूरियाच्या 45 किलो बॅगची एमआरपी प्रति बॅग 242 रुपये आहे  आणि युरियाच्या 50 किलो बॅगची एमआरपी प्रति बॅग 268 रुपये  आहे. त्या अनुषंगाने सर्व शेतकर्यांना अनुदानित दराने युरियाचा पुरवठा केला जात आहे.
बाजारपेठेतून जास्त किंमतीत शेतकऱ्यांनी युरिया खरेदी केल्याबद्दल कोणत्याही राज्य सरकारकडून खत-विभागाकडे माहिती आलेली नाही असे त्यांनी सभागृहाला सांगितले.
देशात युरियाची कमतरता नाही असेही गौडा यांनी सांगितले.B.Gokhale/S.Kane/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 76
पंतप्रधान कार्यालय
बांग्लादेशच्या परराष्ट्र मंत्र्यांनी घेतली पंतप्रधानांची भेट
नवी दिल्ली, 7 फेब्रुवारी 2019
बांग्लादेशचे परराष्ट्र व्यवहार मंत्री एच. ए. अब्दुल मोमेन यांनी आज पंतप्रधान नरेंद्र मोदी यांची भेट घेतली.
अब्दुल मोमेन यांची परराष्ट्र मंत्री म्हणून नेमणूक झाल्याबद्दल पंतप्रधानांनी त्यांचे अभिनंदन केले. तसेच त्यांनी पहिल्या परराष्ट्र भेटीसाठी भारताची निवड केल्याबद्दल त्यांचे आभार मानले.
द्विपक्षीय संबंधांच्या अलीकडील घडामोडींवर पंतप्रधान डॉ. अब्दुल मोमेन यांनी पंतप्रधानांना अवगत केले.
पंतप्रधान म्हणाले की, गेल्या काही वर्षांत भारत-बांग्लादेश संबंध ऊर्ध्व दिशेने जात आहेत. बांग्लादेशाचे पंतप्रधान शेख हसीना यांच्या नव्याने चालू झालेल्या कार्यकाळात अति वेगाने काम करण्याच्या भारताच्या वचनबद्धतेची त्यांनी पुष्टी केली.
B.Gokhale/P.Malandkar
(Visitor Counter : 78
पंतप्रधान कार्यालय
सौदी अरेबियाचे राजपुत्र मोहम्मद बिन सलमान यांच्याशी प्रधानमंत्र्यांचे टेलिफोनद्वारे संभाषण
(नवी दिल्ली, 17 मार्च 2020
प्रधानमंत्री नरेंद्र मोदी यांनी आज सौदी अरेबियाचे राजपुत्र, मोहम्मद बिन सलमान यांच्याशी टेलिफोनद्वारे संपर्क साधून वार्तालाप केला.
कोविड-19 या जागतिक महामारीमुळे उद्भवलेल्या परिस्थितीबाबत दोन्ही नेत्यांनी सखोल चर्चा केली. ज्या रोगाने जगातील लाखो लोकांच्या आरोग्याला धोका निर्माण झाला आहे, इतकेच नव्हे तर जगाच्या अनेक भागांमधील देशांच्या अर्थव्यवस्थांवर ज्याचे दुष्परिणाम झाले आहेत अशा या जागतिक आव्हानाचा संपूर्ण तयारीने सामना करण्यासाठी संयुक्त प्रयत्नांची गरज प्रधानमंत्र्यांनी यावेळी बोलताना व्यक्त केली.
या संदर्भात, सार्क देशांच्या प्रमुखांदरम्यान व्हिडीओ कॉन्फरन्सिंग द्वारे चर्चा आयोजित करण्यासाठी भारताने घेतलेल्या पुढाकाराचा प्रधानमंत्र्यांनी विशेष उल्लेख केला.
कोविड-19 या जागतिक महामारीचा समर्थपणे मुकाबला करण्यासाठी तसेच जगातील सर्व जनतेच्या मनात आत्मविश्वास निर्माण करण्यासाठी, जी-20 गटाचा विद्यमान अध्यक्ष असणाऱ्या सौदी अरेबियाने पुढाकार घेऊन जी-20 गटाच्या नेत्यांसाठी अशाच प्रकारचा कार्यक्रम आखायला हवा यावर दोन्ही नेत्यांचे एकमत झाले.
या विषयासंदर्भात दोन्ही देशांमधील अधिकारी सतत एकमेकांच्या संपर्कात राहतील असा निर्णय प्रधानमंत्री मोदी आणि सौदीचे राजपुत्र मोहम्मद बिन सलमान यांनी घेतला.
B.Gokhale/S.Chitnis/P.Kor